Verhoordatum vir Malema se vuurwapensaak bepaal‘n Skermgreep uit die video wat wys hoe EFF-leier Julius Malema in Mdantsane in die Oos-Kaap glo met ‘n aanvalsgeweer losbrand. Julius Malema, leier van die EFF, sal in Augustus verhoor word op die vuurwapenverwante aanklagte waarop hy tereg staan. Malema en Adriaan Snyman staan tereg op verskeie aanklagte wat verband hou met Malema se beweerde afvuur van ŉ vuurwapen by die EFF se vyfjaarfeesviering in Mdantsane in 2018. Snyman het die vuurwapen glo vir Malema aangegee voordat dit afgevuur is. Snyman is na bewering die eienaar van ŉ private veiligheidsmaatskappy wat tydens die voorval dienste aan die EFF gelewer het. Die aanklagte teen Malema behels die onwettige besit van ŉ vuurwapen, die onwettige besit van ammunisie en drie aanklagte van die oortreding van die Wet op Vuurwapenbeheer. Snyman staan tereg op een aanklag van oortreding van dieselfde wet. Anelisa Ngcakani, woordvoerder van die Nasionale Vervolgingsgesag (NVG), sê Malema en Snyman was albei vandag in die Oos-Londen-streekhof teenwoordig. Die saak sal van 23 tot 27 Augustus aangehoor word.